text: Igen sikkert at melde naboen
  03 januar 2011 kl. 16.49
  Tønder-borgere, som mistænker naboen for socialt bedrageri, kan nu igen anmelde sagen via kommunens hjemmeside.
  25 kommuner har haft problemer med it-sikkerheden, så fortrolige oplysninger risikerede at blive lækket. Bl.a. Tønder.
  Nu er hullet i computer-sikkerheden lukket, og muligheden for anonymt at give oplysninger om naboen er åbnet igen.
  
  Ny løsning
  - Vi har implementeret en ny løsning, der lever op til lovgivningens krav om kryptering, fortæller borgerservicechef Anette Jönsson.
  De danske kommuner blev i efteråret tvunget til at stoppe for anonyme anmeldelser om snyd med offentlige midler. Der var risiko for at oplysningerne om, hvem der havde givet oplysninger, kunne falde i de forkerte hænder.
  
  Vigtige oplysninger
  Men det er vigtigt for kommunerne at få oplysningerne. Så borgerservicechefen glæder sig over, at it-problemerne er løst. 
  - Når nogle borgere snyder sig til penge og ydelser, de ikke er berettigede til, går det ud over de lovlydige borgere. Derfor har vi en fælles interesse i at komme snyderiet til livs.
  Ud over muligheden for anonyme anmeldelser styrker Tønder Kommune også kampen mod socialt bedrageri med en oplysningskampagne. Kommunen vil sikre, at modtagere af sociale ydelser kender til deres rettigheder og pligter.
  